అమ్మకాలలో మరో 'హీరో'
-  10 లక్షల మార్కును దాటిన హెచ్‌ఎఫ్‌-డీలక్స్‌
             న్యూఢిల్లీ: గ్రామీణ మార్కెట్ల కోసం ద్విచక్ర వాహన కంపెనీ హీరో మోటార్‌ కార్ప్‌ ఉత్పత్తి చేస్తున్న హెచ్‌ఎఫ్‌ డీలక్స్‌కు గిరాకీ రోజురోజుకు పెరుగుతోంది. దృఢమైన పనితీరు, దానికి తోడు మంచి మైలేజీ కూడా ఇస్తుండడంతో గ్రామీణ ప్రాంతాలలో ఎక్కువ మంది ఈ వాహనాన్ని కొనేందుకు ఇష్టపడుతున్నారు. ద్విచక్ర వాహనాల అమ్మకాలు మందగించిన తురుణంలో సైతం ఈ వాహన అమ్మకాలు గత మార్చి నాటికి 5 శాతం మేర వృద్ధి చెంది ఒకే ఆర్థిక సంవత్సరంలో పది లక్షలకు పైగా అమ్మకాలను నమోదు చేసింది. హీరో స్ప్లెండర్‌ల, హీరో ప్యాషన్‌ తరువాత పదిలక్షల అమ్మకాల మార్కును అందుకున్న మూడో వాహనంగా ఇది రికార్డులకు ఎక్కింది. మార్చి ముగింపు నాటికి స్ల్పెండర్‌ అమ్మకాలు 25 లక్షలకు, ప్యాషన్‌ అమ్మకాలు 15 లక్షలకు చేరగా హెచ్‌ఎఫ్‌-డీలక్స్‌ వాహన అమ్మకాలు 10.93 లక్షలుగా నమోదు అయ్యాయి. చాలా కాలంగా ప్రాథమిక శ్రేణి ద్విచక్ర వాహనాల విభాగంలో హెచ్‌ఎఫ్‌- డీలక్స్‌ మంచి ప్రాచుర్యాన్ని పొందింది. ఈ విభాగంలో అమ్మడయ్యే ప్రతి రెండు వాహనాలలో ఒకటి హెచ్‌ఎఫ్‌-డీలక్స్‌ బైక్‌ వాహనమే ఉండడం విశేషం.
మీ స్నేహితులకు రికమెండ్ చెయ్యండి